**ПРОЕКТ ЗА ПУБЛИКУВАНЕ НА**

**ПРАВИЛНИК ЗА УСТРОЙСТВОТО И ДЕЙНОСТТА**

**НА ОП „ОБЩИНСКИ ПАЗАРИ”**

**ВНОСИТЕЛ: ВЕЛИЧКО РОДОПСКИ – ЗАМ.-КМЕТ „ФИНАНСИ И СТОПАНСКИ ДЕЙНОСТИ“ НА ОБЩИНА ПЛОВДИВ**

Съгласно чл.26, ал.4 от Закона за нормативните актове, в законоустановения срок от 30 дни, община Пловдив чрез настоящото публикуване предоставя възможност на заинтересованите лица да направят своите предложения и становища по проекта на Правилника на е-mаil адрес: [t\_yurieva@plovdiv.bg](mailto:t_yurieva@plovdiv.bg) или в деловодството на община Пловдив, пл. „Стефан Стамболов” № 1.

**МОТИВИ:**

**ОБОСНОВКА ЗА КОНКРЕТНАТА НЕОБХОДИМОСТ ОТ ПРИЕМАНЕ НА НОВ ПРАВИЛНИК ЗА УСТРОЙСТВОТО И ДЕЙНОСТТА НА ОП „Общински пазари”,**

1. **Причини, които налагат приемането на нов Правилник за устройството и дейността на ОП „Общински пазари“**

С оглед актуализиране и осъвременяване на текстовете, съдържащи в Правилника за устройството и дейността на ОП „Общински пазари“, същите следва да бъдат приведени в съответствие с разпоредбите на Наредбата за създаване, управление и контрол върху дейността на общинските предприятия на община Пловдив по гл. VI от ЗОС и относимото законодателство.

В община Пловдив е постъпил доклад с вх.№21ОПР-232/10/25.02.2021г. от директора на предприятието г-н Запрян Тодоров. В изпълнение на разпоредбите на чл.3, ал.9 и ал.11, във връзка с §2 от Допълнителните разпоредби от Наредбата за създаване, управление и контрол върху дейността на общинските предприятия на община Пловдив по гл. VI от ЗОС представено е актуализирано Приложение №2 - „Опис на предоставеното за управление имущество към 31.12.2020г.“ - неразделна част от новия Правилник за устройството и дейността на ОП „Общински пазари“**.**

В актуализирания опис на имуществото по групи сметки към 31.12.2020г. са настъпили следните промени:

1. Увеличена е стойността на видеонаблюдението на пазар „Четвъртък пазар“ с допълнително разширение в размер на 2507,00 лв. по инв. № 204923

2. Бракуван е климатик с инв. № 204908 с балансова стойност 840.00 лв. и е закупен нов климатик с инв. № 204955 на стойност 904.17 лв.

***На следващо място, във връзка с Решение на ЕК 2012/21/ЕС относно прилагане на чл.106 §2 от Договора за функционирането на Европейския съюз за държавна помощ под формата на компенсация за обществена услуга на Европейската комисия и съответно изискванията на Министерство на финансите се създава нова алинея, а именно чл. 6, ал.2 от Правилника за устройството и дейността на ОП „Общински пазари“, която е свързана с възможността община Пловдив да възлага на общинското предприятие да извършва услуги от общ икономически интерес по смисъла на Закона за държавните помощи.***

С оглед на всичко изложено дотук, целесъобразно и законосъобразно се явява приемането на нов Правилник за устройството и дейността на ОП „Общински пазари“.

**При изработването на проекта за приемане на нов Правилник за устройството и дейността на ОП „Общински пазари“ са спазени принципите на *необходимост, обоснованост, предвидимост, откритост, съгласуваност, субсидиарност, пропорционалност и стабилност.***

**Принцип на необходимост** – необходимо е да бъде приет нов Правилник за устройството и дейността на ОП „Общински пазари“ с оглед привеждането на текстовете на Правилника в съответствие с текстовете на Наредбата за създаване, управление и контрол върху дейността на общинските предприятия на община Пловдив по гл. VI от ЗОС и относимото законодателство, създаването на нова алинея, а именно чл.6, ал.2 включване на задължение на предприятието да предоставя услуги от общ икономически интерес /УОИИ/ и приемане на актуализирано Приложение №2 „Опис на предоставеното за управление имущество към 31.12.2020г.“

**Принципът на обоснованост** – приемането на нов Правилник за устройството и дейността на ОП „Общински пазари“ се обосновава с разпоредбите на чл. 21, ал.1, т.23 и ал.2 от ЗМСМА, във връзка с чл.52, ал.3 и ал.4 от Закона за общинската собственост, Решение на ЕК 2012/21/ЕС относно прилагане на чл.106 §2 от Договора за функционирането на Европейския съюз за държавна помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес, във връзка с чл.3, ал.8, ал.9 и ал.11 и §2 от Допълнителните разпоредби от Наредбата за създаване, управление и контрол върху дейността на общинските предприятия по гл.VІ от ЗОС, при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от ЗНА и във връзка с чл.75, чл.76, чл.77 и чл.79 от АПК.

**Принципите на предвидимост и откритост** са спазени – проектът с мотивите и предварителната оценка са публикувани на официалния сайт на община Пловдив за становища и предложения от заинтересованите лица.

**Принципът на съгласуваност** – чрез сайта на община Пловдив проектът с мотивите и предварителната оценка на въздействието публично са предоставени на заинтересованите лица, като в проекта за решение, представен пред Общински съвет **–** Пловдив, ще бъдат взети предвид направените предложения и изготвените становища.

**Принципът на субсидиарност, пропорционалност и стабилност** – предложеното приемане на Правилник за устройството и дейността на ОП „Общински пазари“ е в съответствие с нормативните актове от по**-**висока степен.

При изработване на проекта на Правилник за устройството и дейността на ОП „Общински пазари“ е спазен чл.18а от Закона за нормативните актове, както и разпоредбите на глави II и III от същия. Извършена е **предварителна оценка на въздействието** на проекта на Правилник за устройството и дейността на ОП „Общински пазари“, която е прикачена към публикувания проект.

**2. Цел на приемане на Правилника за устройството и дейността на ОП „Общински пазари“.**

Целта на приемането на Правилник за устройството и дейността на ОП „Общински пазари“ е да се актуализира текста на Правилника, да се включи задължение на предприятието да предоставя услуги от общ икономически интерес /УОИИ/, както и да се приеме актуализирано Приложение № 2 **-** Опис на предоставеното за управление имущество към 31.12.2020г.

**3. Финансови средства, необходими за приемане на Правилника.**

За приемането на Правилник за устройството и дейността на ОП „Общински пазари“ не е необходимо разходването на допълнителни бюджетни средства.

**4. Очаквани резултати**

Очакваните резултати са: Включване на задължение на предприятието да предоставя услуги от общ икономически интерес /УОИИ/; обективно регистриране и счетоводно отчитане на материалните активи, предоставените за управление на ОП „Общински пазари“, както и привеждането на текстовете на Правилника в съответствие с текстовете на Наредбата за създаване, управление и контрол върху дейността на общинските предприятия на община Пловдив по гл. VI от ЗОС.

**5. Анализ за съответствие с правото на Европейския съюз**

Предлаганият проект за приемане на Правилник за устройството и дейността на ОП „Общински пазари“ е в съответствие с нормативните актове от по-висока степен, както и с тези на европейското законодателство.

Правилникът за устройството и дейността на ОП „Обшински пазари“ е подзаконов нормативен акт за прилагане на отделни разпоредби на Закона за местното самоуправление и местната администрация, Закона за общинската собственост, Закона за нормативните актове, Наредбата за създаване, управление и контрол върху дейността на общинските предприятия по глава VІ от Закона за общинската собственост и други приложими законови разпоредби, поради което съответствието му с правото на Европейския съюз е предопределено от съответствието на цитираните нормативни актове с правото на Европейския съюз и доколкото тези норми са транспонирани и въведени в националното законодателство на РБ.

Проектът на подзаконовия нормативен акт е публикуван на официалната страница на община Пловдив на **12.08.2021 г.**

След изтичане на законовия 30**-**дневен срок, предложенията и становищата по проекта на Правилник за устройството и дейността на ОП „Общински пазари“ ще бъдат взети предвид и ще са публикувани на интернет страницата на община Пловдив. Публикуваната справка ще отразява постъпилите предложения заедно с обосновка за неприетите предложения, като същите ще бъдат оповестени от вносителя.

**Правни основания:** На основание чл. 21, ал.1, т.23 и ал.2 от ЗМСМА, във връзка с чл.52, ал.3 и ал.4 от Закона за общинската собственост, Решение на ЕК 2012/21/ЕС относно прилагане на чл.106 §2 от Договора за функционирането на Европейския съюз за държавна помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес, във връзка с чл.3, ал.8, ал.9 и ал.11 и §2 от Допълнителните разпоредби от Наредбата за създаване, управление и контрол върху дейността на общинските предприятия по гл.VІ от ЗОС, при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от ЗНА и във връзка с чл.75, чл.76, чл.77 и чл.79 от АПК.

**ПРОЕКТ НА РЕШЕНИЕ:**

1. Приема Правилник за устройството и дейността на ОП „Общински пазари“, съгласно Приложение №1, неразделна част от настоящото решение, ведно с *Приложение №1* „Организационна структура“ и *Приложение №2* „Опис на ДМА към 31.12.2020г.“, и двете неразделна част от Правилника.
2. Възлага на Кмета на община Пловдив да извърши всички необходими правни и фактически действия за възлагане с Акт за възлагане извършването на услуги от общ икономически интерес от ОП „Общински пазари“, които са от неговата компетентност.

**Приложения:**

**1. Приложение №1** – Правилник за устройството и дейността на ОП „Общински пазари“, неразделна част от настоящото решение, ведно с Приложение №1 „Организационна структура“ и Приложение №2 „Опис на ДМА към 31.12.2020г.“, и двете неразделна част от Правилника.

**2. Приложение №2** – Предварителна оценка на въздействието.